R. Bauer, poslanec: (2007-09-12):
Zdravotná poisťovňa má svoju činnosť vymedzenú v § 6 platného zákona, kde okrem iných pôsobností jej zákon určuje aj vykonávať kontrolnú činnosť, vykonávať poradenskú činnosť pre poistencov a platiteľov poistného, vykonávať analýzu predpisovania liekov vždy do 60 dní po skončení štvrťroka a vykonávať poradenskú činnosť pre poistencov a platiteľov poistného. Na to, aby zdravotné poisťovne mohli tieto činnosti kvalitne vykonávať, je z podstaty veci lepšie, ak sú motivované ziskom. Prečo? Mnohé subjekty pôsobiace v oblasti zdravotníctva, už to tu viacerí povedali, tvoria zisk. Farmaceutické firmy každoročne patria medzi najziskovejšie spoločnosti v celosvetovom meradle. Distribučné spoločnosti a lekárne majú zákonom stanovené maximálne marže a pravidelne vykazujú zisk. Rovnako akciové spoločnosti, ktoré prevádzkujú spoločné vyšetrovacie a liečebné zložky – biochemické a hematologické laboratóriá a podobne, zväčša dosahujú na Slovensku primeraný zisk. Ak majú byť poisťovne motivované, aby v prospech svojich klientov, všetkých občanov Slovenska posudzovali odôvodnenosť a finančnú náročnosť odporúčaných vyšetrení a liekov, je dôležité, aby boli dostatočne stimulované. Zisk v tomto prípade je odmenou za adekvátnu námahu, ktorú vynakladajú v prospech zdravia svojich klientov. Na zvyšovanie kvality zdravotnej starostlivosti je potrebné vykonávať výskum v oblasti liekovej politiky, čo môžu robiť farmaceutické firmy práve preto, že majú zisk, ale aj v oblasti hľadania nových spôsobov zvyšovania kvality zdravia predchádzaním chorobnosti, čo môžu urobiť zdravotné poisťovne, a aj im to zo zákona prislúcha, ale len vtedy, keď budú mať primeraný zisk podobne ako farmaceutické firmy. Hlavný dôvod, prečo je činnosť zameraná na podporu životných aktivít predchádzajúcich chorobám a zvyšujúcim zdravie potrebná a je nutné, aby bolo na ňu dostatok finančných prostriedkov je v tom, že všetka činnosť zdravotníctva ovplyvňuje dĺžku života a kvalitu zdravia len z piatich až pätnástich percent podľa údajov Svetovej zdravotníckej organizácie. Genetické faktory, makroprostredie predstavujú ďalší 30 až 40-percentný podiel vplyvov na úroveň zdravia a strava, pohyb a ďalšie ovplyvniteľné faktory predstavujú zhruba 50-percentný podiel. Preto je dôležité hľadať iné spôsoby, ako predchádzať chorobám, ako ovplyvniť dĺžku života a kvalitu zdravia. A na to, aby poisťovne mohli tiež hľadať iné spôsoby na zvýšenie kvality zdravia a zabezpečovať tak kvalitnú poradenskú činnosť pre svojich poistencov klientov a aby boli motivovaní to kvalitne vykonávať, je potrebné zabezpečiť časť zdrojov z príspevkov poistencov. Mnohé poisťovne ponúkajú dnes pre svojich klientov výhody, ktoré jednoznačne so zdravím súvisia, napríklad Všeobecne zdravotná poisťovňa ponúka svojim poistencom zľavy pri pobytoch v kúpeľoch, na horách, športoviskách, na krytej plavárni a podobne, poisťovňa Dôvera ponúka tiež zľavy na vstup na krytú plaváreň, zľavu na kúpeľné pobyty atď. Takéto opatrenia majú, samozrejme, dopad na kvalitu zdravia a na potrebu finančných zdrojov na liečenie chorôb. Ten istý paragraf, ktorý navrhuje regulovať použitie kladného hospodárskeho výsledku, navrhuje aj pravidlo použitia tohto kladného výsledku ešte v tom istom roku, čo je prakticky nemožné, pretože po účtovnej závierke schválenej valným zhromaždením zostáva spravidla len šesť mesiacov, čo je krátka doba na realizáciu rozumných investícií. Po druhé. Novela navrhuje znížiť výdavky poisťovní na prevádzkové činnosti zo 4 na 3 % z úhrnu poistného pred prerozdelením, ale najdrahšia činnosť poisťovní je práve kontrola kvality poskytovania zdravotnej starostlivosti a kontrola účelnosti vynaložených prostriedkov predovšetkým na lieky, laboratórne a pomocné vyšetrenia a tá je financovaná z týchto 4 %. Z týchto prostriedkov sa financuje aj kontrolná činnosť poisťovní. Pokiaľ poisťovne nebudú mať dostatok prostriedkov na vykonávanie kontrolnej činnosti v oblasti kvality poskytovania zdravotnej starostlivosti a v oblasti účelnosti poskytovania finančných prostriedkov, tak to bude mať v konečnom dôsledku dopad na zdravie ľudí a dopad na efektívne využívanie prostriedkov v zdravotníctve. Preto tento návrh nie je zlepšením súčasného stavu, ale jeho výrazným zhoršením. A po tretie k bezodplatnému prevodu poistného kmeňa jednej zdravotnej poisťovne na druhú. Zdravotné poisťovne museli pri svojom vzniku podľa zákona preukázať minimálne 110 miliónov korún vlastného imania ako podmienku na získanie licencie. Tieto prostriedky využili na budovanie a udržanie poistného kmeňa, na administratívne úkony pre poistencov. Preto je proti dobrým mravom a proti ekonomickej logike, ak pri postúpení časti kmeňa medzi dvoma poisťovňami by nebolo možné si tieto vynaložené prostriedky nárokovať. Takáto zmena by určite nezostala ani bez právnych dôsledkov pre slovenský štát. Dámy a páni, tieto tri zmeny pokladám v predkladanej novele za najvážnejšie a z uvedených dôvodov, tak ako aj moji kolegovia predrečníci neodporúčam pokračovať v rokovaní o tomto návrhu zákona. Ďakujem za pozornosť.